CELEX: 32008R1237
Language: el
Date: 2008-12-11 00:00:00
Title: Κανονισμός (ΕΚ) αριθ. 1237/2008 της Επιτροπής, της 11ης Δεκεμβρίου 2008 , για την τροποποίηση του κανονισμού (ΕΚ) αριθ. 1043/2005 σχετικά με την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης

12.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 334/55
            
         
      ΚΑΝΟΝΙΣΜΌΣ (ΕΚ) αριθ. 1237/2008 ΤΗΣ ΕΠΙΤΡΟΠΉΣ
   
   της 11ης Δεκεμβρίου 2008
   για την τροποποίηση του κανονισμού (ΕΚ) αριθ. 1043/2005 σχετικά με την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, περί θεσπίσεως καθεστώτος εμπορικών συναλλαγών που εφαρμόζεται για ορισμένα εμπορεύματα που προκύπτουν από τη μεταποίηση γεωργικών προϊόντων (1), και ιδίως το άρθρο 8 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 παράγραφος 3 του κανονισμού (ΕΚ) αριθ. 1043/2005 της Επιτροπής (2), όταν πρόκειται για εμπόρευμα που έχει χρησιμοποιηθεί για την παρασκευή εξαγόμενου εμπορεύματος, το ποσοστό επιστροφής το οποίο λαμβάνεται υπόψη για τον υπολογισμό του ποσού που αντιστοιχεί σε καθένα από τα βασικά προϊόντα, στα προϊόντα που προέρχονται από τη μεταποίησή τους ή στα προϊόντα που εξομοιώνονται με μία από τις δύο κατηγορίες αυτές, τα οποία χρησιμοποιήθηκαν για την παρασκευή του εξαγόμενου εμπορεύματος, είναι το ποσοστό που εφαρμόζεται σε περίπτωση εξαγωγής του προαναφερόμενου εμπορεύματος ως έχει.
            
         
               (2)
            
            
               Σύμφωνα με το άρθρο 19 παράγραφος 1 του κανονισμού (ΕΚ) αριθ. 1043/2005, όταν η κατάσταση στο διεθνές εμπόριο για την αβγοαλβουμίνη των κωδικών ΣΟ 3502 11 90 και 3502 19 90 ή όταν οι ειδικές απαιτήσεις ορισμένων αγορών το καθιστούν αναγκαίο, η επιστροφή για τα εμπορεύματα αυτά μπορεί να διαφοροποιηθεί ανάλογα με τον προορισμό.
            
         
               (3)
            
            
               Ο συνδυασμός των διατάξεων του άρθρου 5 παράγραφος 3 και του άρθρου 19 παράγραφος 1 του κανονισμού (ΕΚ) αριθ. 1043/2005 ενδέχεται να οδηγήσει στη λανθασμένη ερμηνεία ότι για τα εμπορεύματα που περιέχουν αβγοαλβουμίνη ως συστατικό, τα οποία εξάγονται σε τρίτες χώρες, και συγκεκριμένα στη Νότια Κορέα, στην Ιαπωνία, στη Μαλαισία, στην Ταϊλάνδη, στην Ταϊβάν και στις Φιλιππίνες, μπορεί να εφαρμοστεί το υψηλότερο ποσοστό επιστροφής το οποίο προορίζεται μόνον για την εξαγωγή αβγοαλβουμίνης ως έχει στους εν λόγω προορισμούς.
            
         
               (4)
            
            
               Για λόγους σαφήνειας και για να προστατεύονται τα οικονομικά συμφέροντα της Κοινότητας είναι, κατά συνέπεια, σκόπιμο να διευκρινιστεί ότι το υψηλότερο ποσοστό επιστροφής που έχει καθοριστεί για τους εν λόγω προορισμούς σύμφωνα με το άρθρο 19 παράγραφος 1 του κανονισμού (ΕΚ) αριθ. 1043/2005 εφαρμόζεται μόνον για τις εξαγωγές αβγοαλβουμίνης ως έχει.
            
         
               (5)
            
            
               Κατά συνέπεια, ο κανονισμός (ΕΚ) αριθ. 1043/2005 πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων θεμάτων σχετικών με το εμπόριο μεταποιημένων γεωργικών προϊόντων που δεν υπάγονται στο παράρτημα Ι,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 19 παράγραφος 1 του κανονισμού (ΕΚ) αριθ. 1043/2005 αντικαθίσταται από το ακόλουθο κείμενο:
   
      «1.   Οι επιστροφές για τις καζεΐνες του κωδικού ΣΟ 3501 10, για τα καζεϊνικά άλατα του κωδικού ΣΟ 3501 90 90 ή για την αβγοαλβουμίνη των κωδικών ΣΟ 3502 11 90 και 3502 19 90 που εξάγεται ως έχει, μπορούν να διαφοροποιηθούν ανάλογα με τον προορισμό εφόσον αυτό απαιτείται λόγω:
      
                  α)
               
               
                  της κατάστασης στο διεθνές εμπόριο για τα εμπορεύματα αυτά ή
               
            
                  β)
               
               
                  ειδικών απαιτήσεων που ισχύουν σε ορισμένες αγορές.».
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Δεκεμβρίου 2008.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 318 της 20.12.1993, σ. 18.
   
      (2)  ΕΕ L 172 της 5.7.2005, σ. 24.